REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/377-15

2. oktobar 2015. godine

B e o g r a d

Z A P I S N I K

31. SEDNICE ODBORA ZA POLjOPRIVREDU,

ŠUMARSTVO I VODOPRIVREDU, ODRŽANE 1. OKTOBRA 2015. GODINE

Sednica je počela u 9,05 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Miodrag Nikolić, Žarko Bogatinović, Marjana Maraš, Jovan Marković, Velimir Stanojević, Arpad Fremond kao i Vladan Milošević, Dejan Nektarijević, Mladen Lukić, Željko Sušec i Nadica Nikolić Tanasijević, zamenici članova Odbora.

Sednici nisu prisustvovali članovi Odbora: Jasmina Obradović, Veroljub Matić, Zoran Antić, Milan Kovačević, Milija Miletić, Đorđe Stojšić, Goran Ćirić, Milan Korać, Dušan Petrović i Sabina Dazdarević.

Pored članova Odbora sednici je prisustvovao i narodni poslanik Dušan Janković.

Pored članova Odbora sednici su prisustvovali: predstavnici Ministarstva poljoprivrede i zaštite životne sredine: Dejan Bugarski, v.d. direktora Uprave za veterinu, Siniša Kotur, načelnik Odeljenja za međunarodni promet i sertifikaciju, Uprava za veterinu kao i predstavnici sredstava javnog informisanja.

Pre prelaska na razmatranje prve tačke dnevnog reda usvojeni su, jednoglasno, zapisnici 26, 27. i 28. sednice Odbora, koje su održane 17. juna, 15. juna i 8. jula 2015. godine, u tekstu u kome su i predložene.

Većinom glasova usvojen je sledeći

D n e v n i r e d

1. Razmatranje Predloga zakona o potvrđivanju Sporazuma između Vlade Republike Srbije i Vlade Kraljevine Maroko o saradnji u oblasti veterine, koji je podnela Vlada (broj 011-544/15 od 6. marta 2015. godine);
2. R a z n o.

Prva tačka dnevnog reda **– Razmatranje Predloga zakona o potvrđivanju Sporazuma između Vlade Republike Srbije i Vlade Kraljevine Maroko o saradnji u oblasti veterine, koji je podnela Vlada (broj 011-544/15 od 6. marta 2015. godine)**

U uvodnim napomenama, Dejan Bugarski je istakao da je Sporazum između Vlade Republike Srbije i Vlade Kraljevine Maroko o saradnji u oblasti veterine potpisan u sklopu zasedanja Stalnog međuvladinog komiteta između Republike Srbije i Kraljevine Maroko održanog u Beogradu, 5. i 6. juna 2013. godine. U ime Vlade Kraljevine Maroko Sporazum jepotpisao Mohamed N. Bulif, ministar nadležan za opšte poslove i upravljanje. Ovim sporazumom uređuju se pitanja od značaja za saradnju u oblasti veterinarstva, kao što su: promet životinja i proizvoda životinjskog porekla, razmena obrazaca (sertifikata) za potrebe uvoza i provoza proizvoda životinjskog porekla, razmena izveštaja o pojavi, stanju i kretanju zaraznih bolesti životinja, preduzimanju mera za sprečavanje, suzbijanje i iskorenjivanje zaraznih bolesti životinja, načini saradnje, međusobno obaveštavanje u slučaju kada pošiljka ne zadovoljava veterinarsko – sanitarne uslove iz uverenja koje ga prati, uslovi za ograničenje ili zabranu uvoza i provoza pošiljaka životinja, rešavnje spornih pitanja, nadležni organi za sprovođenje sporazuma, primena, važenje i postupak izmene i dopune sporazuma.

Odbor je većinom glasova (12 za), a na osnovu člana 156. stav 3. Poslovnika Narodne skupštine zaključio da podnese Narodnoj skupštini sledeći

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Sporazuma između Vlade Republike Srbije i Vlade Kraljevine Maroko o saradnji u oblasti veterine.

Za izvestioca Odbora na sednici Narodne skupštine određen je Marijan Rističević, predsednik Odbora.

U diskusiji su učestvovali narodni poslanici: Marijan Rističević i Dušan Janković.

Druga tačka dnevnog reda - **Razno**

Pod tačkom-Razno, Siniša Kotur je upoznao članove Odbora sa procedurom oko izvoza goveđeg i ovčijeg mesa u Narodnu Republiku Kinu. Po njegovim rečima, za dva meseca će se finalizirati operativna mogućnost izvoza mesa, a da će se u drugoj fazi raditi na izvozu prerađevina i mlečnih proizvoda.

Miodrag Nikolić, narodni poslanik je obavestio članove da je prisustvovao sastanku sa predstavnicima ruske ambasade. Sastanku je prisustvovao i ruski ambasador Aleksandar Čepurin, a tema o kojoj se raspravljalo je pokretanje određenih projekata, organizovanje proizvodnje i prerade poljoprivrednih proizvoda u Srbiji. Po njegovim rečima postignut je dogovor da 10 do 15 privrednika iz Srbije ili članova Odbora poseti rusko-srpski poslovni forum koji će se održati u Rusiji u periodu od 26. do 29. oktobra 2015. godine.

Marijan Rističević je zatražio od predstavnika ministarstva da pripreme za narednu sednicu Odbora preporuke oko eventualnog povećanja ili smanjenja aflatoksina u mleku i stočnoj hrani, s obzirom da je bila sušna godina, a uvozni lobiji bi to mogli iskoristiti kao opravdanje da se poveća nivo aflatoksina. Domaći proizvođači bi se na takav način našli u nepovoljnom položaju na domaćem tržištu.

Takođe, predsednik Odbora je najavio održavanje sednice van sedišta Narodne skupštine, za 8. i 9. oktobar u Leskovcu.

U diskusiji su učestvovali narodni poslanici: Marijan Rističević i Miodrag Nikolić.

Odbor je na osnovu člana 56. Poslovnika Narodne skupštine, doneo sledeći:

Z A K Lj U Č A K

I

Odbor preporučuje da se ispita mogućnost izmena i dopuna Zakona o penzijskom i invalidskom osiguranju i odredaba drugih zakona i akata kojima se reguliše visina doprinosa i opterećuju poljoprivrednici. Da se ispita i mogućnost otpisivanja kamata ili dela duga iz PIO osiguranja zemljoradnika i da Vlada i nadležni organi ispitaju mogućnost moratorijuma na prinudnu naplatu potraživanja po ovom osnovu do izmene propisa.

II

Odbor preporučuje da se u sklopu razgovora sa predstavnicima kineske države i diplomatskim kanalima podstaknu procesi registracije objekata i osnaži trgovina mesom, mlekom, prerađevinama, opštim namirnicama animalnog porekla i poljoprivrednim proizvodima između Republike Srbije i Narodne Republike Kine.

Pošto drugih pitanja i predloga nije bilo, sednica je zaključena u 10,00 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Veljko Racković Marijan Rističević